Sultani Makenga

Sultani Makenga (s. 25. joulukuuta 1973) on kongolaisen aseellisen M23-järjestön sotilaallinen johtaja. Järjestö on toiminut Kongon itäosissa ja se on Makengan johdolla esimerkiksi vallannut Goman miljoonakaupungin kahteen otteeseen vuosina 2012 ja 2025. Makenga on syytetty sotarikoksista.
Elämäkerta.
Nuoruus.
Sultani Makenga syntyi joulupäivänä 25. joulukuuta 1973 Masisin kaupungissa Kongossa. Hänen vanhempansa olivat tutseja. Makenga kävi koulu 17-vuotiaaksi saakka, jolloin hän liittyi Ruandan puolella toimineeseen tutsien aseelliseen Ruandan isänmaalliseen rintamaan. Järjestö kävi sisällissotaa Ruandan tuolloin hutujohtoista hallintoa vastaan. Sisällissodan aikana hutut toteuttivat Ruandan kansanmurhan tutseja ja puolueettomia hutuja vastaan. Isänmaallinen rintama eteni kuitenkin lopulta pääkaupunkiin ja hutuhallinto kaatui. Monet hutut pakenivat Kongon puolelle.
Isänmaallisen rintaman noustessa valtaan Ruandassa sen taistelijosita tuli osa Ruandan asevoimia. Makengasta tuli kersantti ja joukkueen komentaja. Makengan urakehitystä haittasi kuitenkin hänen huono kielitaitonsa, hän osasi ranskaa ja englantia vain vähän. Häntä kuvailtiin myös hiljaiseksi ja huonoksi julkiseksi puhujaksi. Vuonan 1997 hän taisteli joka tapauksessa taas Kongossa ensimmäisen Kongon sodan puhjettua. Ruandan tukemat joukot syrjäyttivät Kongon presidentti Mobutu Sese Sekon ja valtaan nousi Laurent-Désiré Kabila. Makenga alkoi riitaantua vallanvaihdoksen jälkeen komentajiensa kanssa. Hän sai käskyn palata Ruandaan ja kun hän kieltäytyi, hänet pidätettiin ja lähetettiin vankina Iwawan saarelle.
Kongon sodat.
Makengan ollessa vankina Kongon uuden johtajan ja Ruandan välit huononivat. Rajan yli Ruandan sisällissodan seurauksena paenneet hutut olivat muodostaneet omia asejoukkojaan ja Ruanda pelkäsi näiden aiheuttavan ongelmia. Kabila ei pystynyt itse estämään aseryhmien toimintaa samalla, kun hän vaati ruandalaisten sotilaiden poistumista maasta. Lopputuloksena oli toinen Kongon sota vuonna 1998. Makenga vapautui vankilasta ja hänet asetettiin komentajana ruandalaisten tukemaan asejärjestöön Kongossa. Hän sai joukkojen komentajana mainetta strategisista kyvyistään suurienkin joukkojen koordinoimisesta taisteluissa. Toiseen Kongon sotaan sekaantui useita Afrikan valtioita ja lopulta alueelle lähetettiin Yhdistyneiden kansakuntien rauhanturvajoukkoja. Sota päättyi virallisesti vuonna 2003, mutta eri asejoukot säilyivät. Makenga jatkoi toimintaansa Kongon hallintoa vastustaneissa ryhmissä.
Yksi Kongossa muodostuneista aseryhmistä oli M23. Se ajoi tutsien asemaa maan itäosissa. Järjestö oli muodostettu, kun hallinto oli sen mukaan rikkonut vuonna 2009 aseryhmien kanssa solmitun rauhansopimuksen ehtoja. Makenga liittyi M23:n riveihin yleten ensin kenraaliksi ja lopulta järjestön johtajaksi. Marraskuussa 2012 järjestön taistelijat valtasivat Makengan johdolla yli miljoonan asukkaan Goman kaupungin Kongon itäosassa. Kongo syytti Ruandaa M23:n tukemisesta. Vielä tuolloin Ruanda kuitenkin kiisti virallisesti tukensa järjestölle. Makengaa syytettiin ynt myös sotarikoksista. Yhdistyneiden kansakuntien mukaan Makengan joukot värväsivät lapsisotilaita, tekivät sieppauksia ja syyllistyivät seksuaalisen väkivaltaan ja silpomiseen. M23:n sisällä oli myös alkanut kasvaa riitoja. Se jakaantui kahteen ryhmittymään, joista toista johti Makenga ja tosita Bosco Ntaganda. Ryhmittymät olivat avoimessa sodassa keskenään vuoteen 2013 mennessä. Makenga oli lopulta sodan voittaja ja Ntaganda antautui Kansainväliselle rikostuomioistuimelle Yhdysvaltain lähetystössä Ruandassa. Joitakin kuukausia Makengan voiton jälkeen Yhdistyneet kansakunnat lähettivät Itä-Kongoon 3 000 sotilaan vahvuisen rauhanturvajoukon. M23 vetäytyi Gomasta ja Makenga pakeni Ugandaan. Kongon Ugandalle antamaan luovutusvaatimukseen ei suostuttu.
Vaikka Goma oli vallattu takaisin, Kongon itäosat olivat edelleen hyvin levotonta aluetta. Makenga ilmaantui takaisin Kongon kuvioihin vuonna 2021, kun hänen johtamansa M23:n joukot valtasivat alueita Pohjois-Kivun maakunnassa. Kongon ja M23:n välillä solmittiin useita tulitaukoja, joista kaikki rikkoutuivat. Elokuussa 2024 kongolainen sotilasoikeus tuomitsi Makengan ja muita M23:n johtohahmoja poissaolevina kuolemaan. Tammikuussa 2025 M23:n taistelijoiden onnistui kuitenkin aloittaa hyökkäys, joka johti suurien alueiden valtaamiseen Kongon itäosissa. He valtasivat uudelleen myös Goman kaupungin. Makenga ei esiintynyt menestyksestä huolimatta juurikaan julkisuudessa. Hänen sijaansa lausuntoja on antanut Corneille Nangaa, M23:n käsittävän aseryhmien liittouman johtaja.